Document ID: 32015D0348

KOMISIJOS ĮGYVENDINIMO SPRENDIMAS (ES) 2015/348
2015 m. kovo 2 d.
dėl kai kurių į nacionalinius arba funkcinių oro erdvės blokų planus, pateiktus pagal Europos Parlamento ir Tarybos reglamentą (EB) Nr. 549/2004, įrašytų tikslinių rodiklių suderinamumo su visos Sąjungos antrojo ataskaitinio laikotarpio tiksliniais veiklos rodikliais
(pranešta dokumentu Nr. C(2015) 1293)
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (Pagrindų reglamentą) (1), ypač į jo 11 straipsnio 3 dalies c punktą,
kadangi:
(1)
pagal Reglamentą (EB) Nr. 549/2004 valstybės narės turi priimti nacionalinius ar funkcinių oro erdvės blokų planus, į kuriuos būtų įrašyti privalomieji nacionaliniai tiksliniai rodikliai ar funkcinių oro erdvės blokų lygmens tiksliniai rodikliai, suderinti su visos Sąjungos tiksliniais veiklos rodikliais. Reglamente taip pat numatyta, kad Komisija, remdamasi jo 11 straipsnio 6 dalies d punkte nurodytais vertinimo kriterijais, turi įvertinti tų tikslinių rodiklių suderinamumą ir gali nuspręsti pateikti rekomendacijas, jei nustatytų, kad kriterijų nesilaikoma. Su tuo susijusios išsamios taisyklės yra pateiktos Komisijos įgyvendinimo reglamente (ES) Nr. 390/2013 (2);
(2)
antrojo ataskaitinio laikotarpio (2015-2019 m.) pagrindinių veiklos sričių - saugos, aplinkos apsaugos, pajėgumų ir ekonominio efektyvumo - visos Sąjungos tiksliniai veiklos rodikliai priimti Komisijos įgyvendinimo sprendimu 2014/132/ES (3);
(3)
valstybės narės veiklos rezultatų planus (visi planai - funkcinio oro erdvės bloko lygio) Komisijai pateikė iki 2014 m. liepos 1 d. Buvo atvejų, kai iš pradžių pateikti tik planų projektai. Be to, kai kurie planai buvo vėliau keičiami prie jų pridedant priedus arba darant klaidų ištaisymus, tokio naujausio dokumento data - 2015 m. sausio 9 d. Komisija vertino remdamasi pateikta naujausia informacija;
(4)
pagal Reglamento (ES) Nr. 390/2013 3 straipsnį Komisijai įgyvendinti veiklos rezultatų planą padedanti Veiklos rezultatų apžvalgos įstaiga 2014 m. spalio 7 d. pateikė Komisijai pradinę vertinimo ataskaitą, o 2014 m. gruodžio 15 d. - atnaujintą ataskaitos redakciją. Be to, iš Veiklos rezultatų apžvalgos įstaigos Komisija gavo ataskaitas, pagrįstas nacionalinių priežiūros institucijų pagal Įgyvendinimo reglamento (ES) Nr. 390/2013 18 straipsnio 4 dalį pateikta informacija apie veiklos rezultatų planų ir tikslinių rodiklių stebėseną;
(5)
dėl saugos pagrindinės veiklos srities pasakytina, kad pagal Įgyvendinimo reglamento (ES) Nr. 390/2013 IV priedo 2 punkte nustatytus principus įvertinta, ar valstybių narių pateikti saugos valdymo veiksmingumo tiksliniai rodikliai yra suderinami su pavojingumo klasifikacija, grindžiama Rizikos analizės priemonės metodika. Šio vertinimo duomenimis, visų valstybių narių pateikti tiksliniai rodikliai, susiję su funkciniais oro erdvės blokais: FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ir SW FAB, yra suderinami su atitinkamu visos Sąjungos tiksliniu veiklos rodikliu;
(6)
dėl aplinkos pagrindinės veiklos srities pasakytina, kad valstybių narių pateiktų tikslinių rodiklių suderinamumas įvertintas pagal Įgyvendinimo reglamento (ES) Nr. 390/2013 IV priedo 3 punkte nustatytus principus, naudojantis atitinkamomis tinklo valdytojo apskaičiuotomis ir į (2014-2018/2019 m.) tinklo veiklos plano naujausią 2014 m. birželio mėn. redakciją įrašytomis funkcinių oro erdvės blokų tikrosios trajektorijos horizontalaus maršrutinio skrydžio veiksmingumo pamatinėmis vertėmis, kurias pritaikius Sąjungos lygiu užtikrinama, kad būtų pasiektas visos Sąjungos tikslinis veiklos rodiklis. Šio vertinimo duomenimis, visų valstybių narių pateikti tiksliniai rodikliai, susiję su funkciniais oro erdvės blokais: FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ir SW FAB, yra suderinami su atitinkamu visos Sąjungos tiksliniu veiklos rodikliu;
(7)
dėl pajėgumų pagrindinės veiklos srities pasakytina, kad valstybių narių pateiktų oro eismo srautų valdymo maršrutinio užlaikymo tikslinių rodiklių suderinamumas įvertintas pagal Įgyvendinimo reglamento (ES) Nr. 390/2013 IV priedo 4 punkte nustatytus principus, naudojantis atitinkamomis tinklo valdytojo apskaičiuotomis ir į tinklo veiklos planą įrašytomis funkcinių oro erdvės blokų pajėgumų pamatinėmis vertėmis, kurias pritaikius Sąjungos lygiu užtikrinama, kad būtų pasiektas visos Sąjungos tikslinis veiklos rodiklis. Šio vertinimo duomenimis, funkcinių oro erdvės blokų tiksliniai rodikliai, kuriuos pateikė Jungtinė Karalystė ir Airija (UK-IR FAB), Lenkija ir Lietuva (Baltic FAB), Danija ir Švedija (DK-SE FAB), Estija, Suomija ir Latvija (NEFAB), yra suderinami su atitinkamu visos Sąjungos tiksliniu veiklos rodikliu;
(8)
dėl ekonominio efektyvumo pagrindinės veiklos srities pasakytina, kad valstybių narių pateikti tiksliniai rodikliai, išreikšti nustatytomis maršruto vieneto sąnaudomis, įvertinti pagal Įgyvendinimo reglamento (ES) Nr. 390/2013 IV priedo 5 punkte, taip pat jo 1 punkte nustatytus principus, atsižvelgiant į maršruto nustatytų vieneto sąnaudų tendenciją per antrąjį ataskaitinį laikotarpį ir per visą (2012-2019 m. pirmąjį ir antrąjį ataskaitinį) laikotarpį, taip pat atsižvelgiant į paslaugų vienetus (eismo prognozę) ir į nustatytas maršruto vieneto sąnaudas, palyginti su valstybėmis narėmis, kuriose veiklos ir ūkinė aplinka yra panaši. Šio vertinimo duomenimis, funkcinių oro erdvės blokų tiksliniai rodikliai, kuriuos pateikė Jungtinė Karalystė ir Airija (UK-IR FAB), Lenkija ir Lietuva (Baltic FAB), Kipras, Graikija ir Malta (Blue Med FAB), Bulgarija ir Rumunija (Danube FAB), Kroatija, Čekijos Respublika, Slovėnija ir Vengrija (FABCE), Portugalija ir Ispanija (jos žemyninė ir Kanarų salų mokesčių zonos) (FAB SW), Danija ir Švedija (DK-SE FAB), Estija, Suomija ir Latvija (NEFAB), yra suderinami su atitinkamu visos Sąjungos tiksliniu veiklos rodikliu;
(9)
todėl Komisija mano, kad tiksliniai rodikliai, kuriuos į funkcinių oro erdvės blokų veiklos rezultatų planus įrašė Jungtinė Karalystė ir Airija (UK-IR FAB), Danija ir Švedija (DK-SE FAB), Lenkija ir Lietuva (Baltic FAB), Estija, Suomija ir Latvija (NEFAB), yra suderinami su visų keturių pagrindinių veiklos sričių visos Sąjungos tiksliniais veiklos rodikliais. Komisija taip pat mano, kad funkcinių oro erdvės blokų tiksliniai rodikliai, kuriuos pateikė Belgija, Liuksemburgas, Prancūzija, Vokietija ir Nyderlandai (FABEC), Austrija, Kroatija, Čekijos Respublika, Vengrija, Slovakija ir Slovėnija (FABCE), Kipras, Graikija, Italija ir Malta (Blue Med FAB), Bulgarija ir Rumunija (Danube FAB), Portugalija ir Ispanija (SW FAB), yra suderinami su saugos ir aplinkos apsaugos pagrindinės veiklos sričių visos Sąjungos tiksliniais veiklos rodikliais. Komisija taip pat mano, kad funkcinių oro erdvės blokų tiksliniai rodikliai, kuriuos pateikė Kipras, Graikija ir Malta (Blue Med FAB), Bulgarija ir Rumunija (Danube FAB), Kroatija, Čekijos Respublika, Slovėnija ir Vengrija (FAB CE), Portugalija ir Ispanija (SW FAB), yra suderinami su ekonominio efektyvumo pagrindinės veiklos srities visos Sąjungos tiksliniais veiklos rodikliais. Todėl nebūtina pateikti su tais tiksliniais rodikliais susijusių rekomendacijų, kad atitinkamos nacionalinės priežiūros institucijos pasiūlytų persvarstytus tikslinius rodiklius. Jei valstybių narių pateikti tiksliniai rodikliai neatitiko susijusių visos Sąjungos tikslinių veiklos rodiklių, tokias rekomendacijas Komisija pateikė Komisijos įgyvendinimo sprendime C(2015) 1263 dėl tikslinių rodiklių nesuderinamumo;
(10)
šiame sprendime nustatytos priemonės atitinka Bendro dangaus komiteto nuomonę,
PRIĖMĖ ŠĮ SPRENDIMĄ:
1 straipsnis
Į veiklos rezultatų planus, pateiktus pagal Reglamentą (EB) Nr. 549/2004, įrašyti ir priede išvardyti tiksliniai rodikliai yra suderinami su antrojo ataskaitinio laikotarpio visos Sąjungos tiksliniais veiklos rodikliais, nustatytais Įgyvendinimo sprendimu 2014/132/ES.
2 straipsnis
Šis sprendimas skirtas valstybėms narėms.
Priimta Briuselyje 2015 m. kovo 2 d.

Labels: 11
8
4
20